CELEX: 32022R0462
Language: el
Date: 2022-03-16 00:00:00
Title: Εκτελεστικός κανονισμός (ΕΕ) 2022/462 της Επιτροπής της 16ης Μαρτίου 2022 για τη χορήγηση μεταβατικής περιόδου για τη χρήση της προστατευόμενης γεωγραφικής ένδειξης «Λουκάνικο Πιτσιλιάς» (Loukaniko Pitsilias) (ΠΓΕ)

23.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 94/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/462 ΤΗΣ ΕΠΙΤΡΟΠΗΣ
         της 16ης Μαρτίου 2022
         για τη χορήγηση μεταβατικής περιόδου για τη χρήση της προστατευόμενης γεωγραφικής ένδειξης «Λουκάνικο Πιτσιλιάς» (Loukaniko Pitsilias) (ΠΓΕ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, σχετικά με τα συστήματα ποιότητας των γεωργικών προϊόντων και τροφίμων (1), και ιδίως το άρθρο 15 παράγραφος 1,
         Εκτιμώντας τα ακόλουθα:
         
                     (1)
                  
                  
                     Με επιστολή της 15ης Σεπτεμβρίου 2017, οι κυπριακές αρχές πρότειναν στην Επιτροπή να χορηγηθεί μεταβατική περίοδος για τη χρήση της ονομασίας «Λουκάνικο Πιτσιλιάς» (Loukaniko Pitsilias) στην εταιρεία «Γρηγορίου Β.Ε. Λτδ», η οποία, κατά τη διάρκεια της εθνικής διαδικασίας ένστασης, απέδειξε ότι είχε διαθέσει νόμιμα στην αγορά το εν λόγω προϊόν, με ονομασία ταυτόσημη με την καταχωρισμένη ονομασία, για αδιάλειπτο διάστημα μεγαλύτερο των πέντε ετών. Οι κυπριακές αρχές επισήμαναν ότι η εν λόγω εταιρεία είναι μέλος του Παγκύπριου Συνδέσμου Βιομηχάνων Αλλαντοποιίας, ο οποίος είχε υποβάλει παραδεκτή ένσταση σε εθνικό επίπεδο κατά της αίτησης καταχώρισης της ονομασίας «Λουκάνικο Πιτσιλιάς» (Loukaniko Pitsilias), η οποία απορρίφθηκε από την αρμόδια αρχή. Δεδομένου ότι η εν λόγω εταιρεία πληροί τους όρους που προβλέπονται στο άρθρο 15 παράγραφος 1 του κανονισμού (ΕΕ) αριθ. 1151/2012, οι κυπριακές αρχές πρότειναν στην Ευρωπαϊκή Επιτροπή να της χορηγηθεί μεταβατική περίοδος.
                  
               
                     (2)
                  
                  
                     Με τον εκτελεστικό κανονισμό (ΕΕ) 2021/154 της Επιτροπής (2), η Επιτροπή καταχώρισε την ονομασία «Λουκάνικο Πιτσιλιάς» (Loukaniko Pitsilias) (ΠΓΕ) στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων, χωρίς να χορηγήσει στην εταιρεία «Γρηγορίου Β.Ε. Λτδ» τη μεταβατική περίοδο βάσει του άρθρου 15 παράγραφος 1, την οποία πρότειναν οι κυπριακές αρχές. Ο εκτελεστικός κανονισμός (ΕΕ) 2021/154 άρχισε να ισχύει στις 2 Μαρτίου 2021.
                  
               
                     (3)
                  
                  
                     Με επιστολή της 1ης Μαρτίου 2021, οι κυπριακές αρχές υπενθύμισαν στην Επιτροπή την πρόταση για μεταβατική περίοδο που περιλαμβανόταν στην επιστολή της 15ης Σεπτεμβρίου 2017.
                  
               
                     (4)
                  
                  
                     Με επιστολή της 4ης Μαΐου 2021, η Επιτροπή απάντησε, ζητώντας από τις κυπριακές αρχές να προσδιορίσουν και να αιτιολογήσουν τη διάρκεια της ζητούμενης μεταβατικής περιόδου.
                  
               
                     (5)
                  
                  
                     Με επιστολή της 28ης Σεπτεμβρίου 2021, οι κυπριακές αρχές ανέφεραν ότι θεωρούσαν ενδεδειγμένη μια μεταβατική περίοδο διάρκειας πέντε ετών. Η εταιρεία «Γρηγορίου Β.Ε. Λτδ» είχε διαθέσει νόμιμα στην αγορά, για αδιάλειπτο διάστημα μεγαλύτερο των δέκα ετών πριν από την καταχώριση της προστατευόμενης γεωγραφικής ένδειξης, προϊόν με ονομασία ταυτόσημη με την ονομασία που καταχωρίστηκε με τον εκτελεστικό κανονισμό (ΕΕ) 2021/154. Η χορήγηση της προτεινόμενης μεταβατικής περιόδου θα δώσει τη δυνατότητα στην εταιρεία να προσαρμόσει και να αναδιοργανώσει τον κύκλο εργασιών της, λαμβανομένης υπόψη της νέας κατάστασης.
                  
               
                     (6)
                  
                  
                     Σύμφωνα με τις πληροφορίες που παρασχέθηκαν από τις κυπριακές αρχές, η εν λόγω εταιρεία δεν ακολουθεί τις προδιαγραφές της ονομασίας και, ως εκ τούτου, θα αντέβαινε στο άρθρο 13 παράγραφος 1 του κανονισμού (ΕΕ) αριθ. 1151/2012 εάν χρησιμοποιούσε την εν λόγω ονομασία.
                  
               
                     (7)
                  
                  
                     Κατά συνέπεια, η εταιρεία «Γρηγορίου Β.Ε. Λτδ» πληρούσε τους όρους που προβλέπονται στο άρθρο 15 παράγραφος 1 του κανονισμού (ΕΕ) αριθ. 1151/2012, ώστε να της χορηγηθεί μεταβατική περίοδος για να εξακολουθήσει να χρησιμοποιεί την ονομασία με την οποία διατίθεται στην αγορά το προϊόν. Ως εκ τούτου, θα πρέπει να χορηγηθεί μεταβατική περίοδος πέντε ετών, κατά τη διάρκεια της οποίας η εταιρεία «Γρηγορίου Β.Ε. Λτδ» μπορεί να χρησιμοποιεί την προστατευόμενη ονομασία «Λουκάνικο Πιτσιλιάς» (Loukaniko Pitsilias).
                  
               
                     (8)
                  
                  
                     Δεδομένου ότι η ονομασία προστατεύεται από τις 2 Μαρτίου 2021, ημερομηνία έναρξης ισχύος του εκτελεστικού κανονισμού (ΕΕ) 2021/154 για την καταχώριση της ονομασίας «Λουκάνικο Πιτσιλιάς» (Loukaniko Pitsilias) (ΠΓΕ), η άδεια χρήσης της προστατευόμενης ονομασίας θα πρέπει να ισχύσει αναδρομικά από την εν λόγω ημερομηνία.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την πολιτική ποιότητας των γεωργικών προϊόντων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Επιτρέπεται στην εταιρεία «Γρηγορίου Β.Ε. Λτδ» να χρησιμοποιεί την καταχωρισμένη ονομασία «Λουκάνικο Πιτσιλιάς» (Loukaniko Pitsilias) κατά τη διάρκεια μεταβατικής περιόδου που λήγει την 1η Μαρτίου 2026. Η εν λόγω μεταβατική περίοδος ισχύει αναδρομικά από τις 2 Μαρτίου 2021.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 16 Μαρτίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 343 της 14.12.2012, σ. 1.
         
            (2)  Εκτελεστικός κανονισμός (ΕΕ) 2021/154 της Επιτροπής, της 3ης Φεβρουαρίου 2021, για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [«Λουκάνικο Πιτσιλιάς» (Loukaniko Pitsilias) (ΠΓΕ)] (ΕΕ L 46 της 10.2.2021, σ. 4).